เงินเฟ้อสหรัฐฯพุ่งสูงสุดในรอบ 12 ปี ส่งผล Bond Yield เด้ง/ Sector rotation growth to value คาดจะดำเนินต่อ/ประเมิน SET แกว่งในกรอบ 1550-60จุด +/- /หุ้นแนะนำ BLA
13 พฤษภาคม 2564

ตัวเลขเงินเฟ้อสหรัฐฯพุ่ง!! ตัวเลขดัชนีราคาผู้บริโภค (CPI) สหรัฐฯซึ่งเป็นมาตรวัดเงินเฟ้อจากการใช้จ่ายของผู้บริโภค ประจำเดือนเม.ย.ในวันนี้ พุ่งขึ้น 4.2% YoY ซึ่งเป็นการดีดตัวมากสุดนับตั้งแต่เดือนก.ย.2008 และสูงกว่าที่นักวิเคราะห์คาดที่ระดับ 3.6% และสูงกว่าในเดือนมี.ค.ที่เพิ่มขึ้น 2.6% YoY นอกจากนี้ ดัชนี CPI พื้นฐานเดือนเม.ย. ซึ่งไม่นับรวมหมวดอาหารและพลังงาน พุ่งขึ้น 3.0% YoY สูงกว่าตัวเลขคาดการณ์ที่ระดับ 2.3% YoY
Market reaction: Bond Yield สหรัฐฯอายุ 10 ปีปรับตัวพุ่งขึ้นจาก 1.62% สู่ระดับ 1.69% ขณะที่ความคาดหวังเงินเฟ้อ Breakeven inflation 10 ปี ทรงตัวระดับสูงที่ 2.54% ทางด้านตลาดหุ้นสหรัฐฯ มีแรงเทขายโดยเฉพาะกลุ่มเทคโนโลยี ดัชนี Dow Jones -1.99% ดัชนี S&P500      -2.15% และดัชนี NASDAQ -2.67% ขณะที่ค่าเงิน Dollar Index แข็งค่าขึ้นมาจากแถว 90.2 มา แถวระดับ 90.77  
ตัวเลขเงินเฟ้อที่พุ่งสูงกว่าคาดเป็นเรื่องที่ไม่ได้เหนือความคาดหมายมากนักและมีโอกาสเป็นไปได้สูงจากระดับฐานที่ต่ำในปีที่แล้ว รวมถึงระดับราคาสินค้าโภคภัณฑ์โดยรวมที่ปรับตัวสูงขึ้นอย่างต่อเนื่อง ทั้งนี้ตัวเลขเงินเฟ้อมีโอกาสรายงานในระดับสูงแบบนี้ต่อไปอีกในไตรมาสสองเช่นกันจากผลของฐานต่ำปีที่แล้ว ถึงแม้ว่า Fed จะแสดงจุดยืนชัดเจนว่าพร้อมที่จะทนต่อเรื่องเงินเฟ้อพุ่งสูงในระยะสั้น แต่ในแง่นักลงทุนก็ยังคงกังวลต่อประเด็นนี้อยู่ดีว่าเงินเฟ้อจะพุ่งสูงระยะสั้นเพียงชั่วคราวหรือจะสูงขึ้นต่อเนื่อง ซึ่งนักลงทุนไม่ชอบสภาวะที่มีความไม่แน่นอนอยู่ ดังนั้นเรื่องเงินเฟ้อจะยังคงเป็นประเด็นกดดัน sentiment การลงทุนในระยะสั้นต่อไป โดยเฉพาะกลุ่มหุ้นเทคโนโลยีหรือกลุ่มหุ้นเติบโตสูงที่ค่อนข้างอ่อนไหวต่อเงินเฟ้อและ Bond Yield ที่ปรับตัวสูงขึ้นเร็วและแรง อย่างไรก็ตาม ตลาดหุ้นโดยรวมจะยังเป็นขาขึ้นจากเศรษฐกิจโลกที่เพิ่งเริ่มฟื้นตัว,สภาพคล่องที่ยังอยู่ในระดับสูงมากและนโยบายการคลังสหรัฐที่อัดฉีดเต็มที่ให้ประชาชนพร้อมกลับมาจับจ่ายใช้สอยตามแผนเปิดเมืองช่วงเดือน ก.ค.นี้ คาดว่านักลงทุนจะยังลงทุนในกลุ่มหุ้นวัฏจักรหรือกลุ่มหุ้น value ต่อไปและชะลอการลงทุนในหุ้นกลุ่มเทคโนโลยีหรือกลุ่มหุ้นเติบโตสูงไปก่อนในช่วงสั้น
Micro Strategy:  ทางด้านในประเทศ เราคาดกำไรของบริษัทโดยรวมที่เรา coverage ในไตรมาส1 จะแข็งแกร่ง (+25% QoQ, +154% YoY) โดยมีแรงหนุนสำคัญจากกลุ่มพลังงาน, ปิโตรเคมี, วัสดุก่อสร้างและอิเล็กทรอนิกส์ ซึ่งคาดว่ากลุ่มดังกล่าวโดยรวมมีโอกาสถูกปรับประมานการขึ้นต่อจากเศรษฐกิจโลกที่ฟื้นตัวต่อเนื่อง ขณะที่กลุ่ม “domestic plays” มีความเสี่ยงจะถูกลดประมาณการกำไรลงจากผลกระทบโควิทระลอกสามในประเทศ ดังนั้นเราชอบกลุ่ม global plays ที่จะได้อานิสงค์จากการฟื้นตัวเศรษฐกิจโลกมากกว่ากลุ่ม domestic plays
มุมมองตลาดหุ้น/ กลยุทธ์การลงทุน SET แกว่งในกรอบ 1565-70จุด +/- แนะเก็งกำไรหุ้นที่จะรายงานผลประกอบการโดดเด่นใน 1Q21 และมีแนวโน้มเติบโตต่อเนื่องใน 2Q21
หุ้นแนะนำ BLA (ราคาพื้นฐาน 31.5 บาท) รายงานกำไรสุทธิไตรมาส1 +329% YoY และ +505% QoQ จากรายได้ค่าเบี้ย, รายได้จากการลงทุนและการประเมินมูลค่าที่สูงขึ้น ขณะที่เบี้ยรับปีแรก (FYP) เติบโต 5% YoY ดีกว่าอุตสาหกรรมที่หดตัว 6% YoY เราคาดว่า BLA จะเติบโตและได้ประโยชน์จากการทิศทาง Bond Yield ขาขึ้นซึ่งจะช่วยสนับสนุนรายได้จากการลงทุน (Investment Income) และเงินสำรองดีขึ้น
รายงานตัวเลขเศรษฐกิจ
วันพฤหัสฯ ติดตามตัวเลขการขอสวัสดิการว่างงานของสหรัฐฯรายสัปดาห์คาด +5 แสนตำแหน่งและดัชนี PPI สหรัฐฯ เดือน เม.ย. +5.9% YoY วันศุกร์ ติดตาม ดัชนี Retail sales สหรัฐฯ เดือน เม.ย. คาด +0.2% MoM ดัชนีผลผลิตภาคอุตสาหกรรมของสหรัฐฯ เดือน เม.ย คาด +1.1% MoM ดัชนี Michigan Consumer Sentiment  เดือน พ.ค. คาด +2.2% MoM เป็น 90.3 จุด